Date: 1528
Issuing place: Åbo
Country: Suomi
Language: ruotsi
Document type: Kaupungit, Kirjeet

Wy burgermesters vnde radtmanne der stadt Abow don allenn vnde jslikenn, jn sundercheit jw burgermesterenn vnde radtmannen der stadt Reuel, na behorlicker jrbedynghe hyr mede bokennende vnde betugende, dat vor vns jrschenen syn Joens Knappe vnde Peter Joenszen, olde vmberuchtede tugessloffwerdighe frame manne dar tho wo recht is gefordert, vnde hebben mith vthgestreckeden armen vnde vpgerichteden liffliken vyngeren rechter geswaren ede by Gade vnde synen hillygen gesecht, getuget vnde war gemaket wo en egentlyck vnde jn rechter warheit wol bewiist is wo dat Anna, zeligen Laurens Breden nagelatene wedewe, vth dem kerspel Jngo vnde dorpe Bresbuve, ere vader myt namen Laurens Scharppe vnde der zelige Anneken Formanschen hyr jnt langest vorstoruen ere vader Oleff Scharppe syn rechte naturlicke vulle broder gewesen van eynem vader Joens Scharppe vnde eyner moder Kattherina echt vnde rechte vth eynem eliken bruth bedde getelet vnde gebaren syn vnde ok dem gelicken dat de vorgemelte Anna Breden nagelatene wedewe noch jm leuende van erem zeligen vader Laurens Scharppe vnde erer moder Birgitte ok echt vnde rechte vth eynen eliken bruthbedde getelet vnde gebaren sy vnde tho eres zeligen vader broders Oleff Scharppe hir vorstoruenen dochter alse nomlick der Annchen Formanschen nagelatenen guderen de alder negeste erue is wesende, dar ok nemandes dar tho negher is effte mith er gelicke na ane alle argelist vnde geferde, szo werlick ene Godt helpen mothe. Vnde na deme der sulfftighen fruwen Annen sake vnde dynghe also gelegen syn, dat sze jn egener personen szodane angestoruene gudere nicht vor mach jnthoforderen, dar vmb hefft sze jn der besten wyse weghe vnde schyckynghe effte forme des rechtes, szo se van rechte best solde, konde vnd mochte, volmechtich gemaket Mychel Breden, eren szon, affhendich alse jegenwardich vnde Mychel Groten, eren suster soen, jegenwardighen breffthoger, eme geuende vnde vorlenende gantze vullekamene macht vnde mogenheit jn namen van erent wegen vmbe alle vnde jslike gemelten Annen Formanschen na doder hant nagelatene gudere an suluer, golde, gelde, goldeswerde, husgerade vnde allem anderen nalate, kleyn vnde groth, nichts buten boscheden wor zodane auerthokomende is, jn fruntschopp tho bomanen, vpthoboren vnde tho entfangen edder myth rechte an sick tho vorforderen vnde tho jrlangende, vann allem entfangenen tho quiteren vnde tho vorlathende eynen edder mer volmechtige jn syne stede vnder tho settende vnde den effte de tho wedder ropende zo vake des van noeden vnde jnt gemeyne alle ander dynghe hyr by tho donde vnde lathande de vorbenompte fruwe doen vnde lathen solde, konde vnde mochte, wen er sze jn egener personen dar jegenwardich vnde thor stede were, lauende by gudem cristliken gelouen wes alszo wo vorberoth van den vpgemelten beyden vulmechtigen hyr by gedaen vnde gelathen werth, stede vaste vnde vnvorbraken wol tho holden jn allen thokomenden tiden ane alle geferde. Ock erszamen vorsichtigen vnde wolwyszen herenn, willet ey[n] zeker vast tho vorsicht tho vns hebben; jsset sake dat den vorbenompten beyden volmechtighen van den ergedachten erfguderen wes ouer antwerdet vnde gehantreket werth, dat jw ersamheyde vnde de jenighe, de sodan van sick doen vnde ouerleueren, dar vurder nen namanent effte ansprake vmme liden sollen, dar willen wy juwen ersamheydenn vnde eynem jderen gudt vorweszen jn krafft dusses breues, wente wy der wegen genochszame borghen vnde vorwyssynge vor allerleye vnder ansprake vnde thosaghe hyr thor stede genamen hebben ane alle argelist vnde geferde. Tho erkunde der warheit hebben wy vnser stadt secret hyr an rechtes wetendes hanghen lathen. Gegheuen tho Abow na Cristi vnses herenn geborth dusent vyffhundert dar na am acht vnde twyntigesten jare des frydagx vor sunte Johannes babtisten.